
Për disa shtesa dhe ndryshime në vendimin nr.644, datë 13.12.2002 të këshillit të ministrave “Për shpronësimin, për interes publik, të pasurive të paluajtshme, pronë private, që preken nga ndërtimi i nënstacionit 400/110 kv, në Zëmblak”

Në mbështetje të nenit 100 të Kushtetutës, të neneve 124 e 129 të ligjit nr.8485, datë 12.5.1999 “Kodi i Procedurave Administrative”, dhe të neneve 4, 5, pika 1, 8 shkronja “c”, 18, pika 1, 20 e 21 të ligjit nr.8561, datë 22.12.1999 “Për shpronësimet dhe marrjen në përdorim të përkohshëm të pasurisë, pronë private, për interes publik”, me propozimin e Ministrit të Ekonomisë, Tregtisë dhe Energjetikës, Këshilli i Ministrave

Vendosi:

Në vendimin nr.644, datë 13.12.2002 të Këshillit të Ministrave, të bëhen këto shtesa dhe ndryshime:
1. Në pikën 1, shtohet një paragraf, me këtë përmbajtje:
“Zhvlerësimin, për interes publik, të pasurive dhe të veprimtarisë së kantierit të prodhimit të materialeve të ndërtimit, pronë e shoqërisë “Grand-Inert”, sh.p.k., Korçë, për shkak të funksionimit, brenda kushteve teknike, të nënstacionit 400/110 kV, Zëmblak, Korçë, sipas tabelës që i bashkëlidhet këtij vendimi.”.
2. Pika 2 ndryshohet si më poshtë vijon:
“2. Shpronësimi dhe zhvlerësimi të bëhen në favor të KESH sh.a.-së, Tiranë.”.


3.Në pikën 3, shtohet një paragraf, me këtë përmbajtje:
“Shoqëria “Grand-Inert”, sh.p.k., Korçë, pasuria dhe veprimtaria e së cilës zhvlerësohet, të kompensohet në lekë, në vlerë të plotë, sipas masës përkatëse të kompensimit, që paraqitet në tabelën, që i bashkëlidhet këtij vendimi, në shumën e përgjithshme 22 337 074 (njëzet e dy milionë e treqind e tridhjetë e shtatë mijë e shtatëdhjetë e katër) lekë brenda muajit qershor 2006.”.
4. Pika 4 ndryshohet si më poshtë vijon:
“4. Fondet, për realizimin e shpronësimit dhe të procedurës së zhvlerësimit, të përballohen nga buxheti i vitit 2006, miratuar për KESH sh.a., Tiranë, zëri “Kosto lokale për shpronësime.””.
5. Pas pikës 5 shtohet pika 5.1, me këtë përmbajtje:
“5/1.Vlera e shpenzimeve procedurale, për realizimin e procedurës së zhvlerësimit, në shumën 188 000 (njëqind e tetëdhjetë e tetë mijë) lekë, të jetë në ngarkim të KESH sh.a.-së si subjekt kërkues i këtij zhvlerësimi.”.
6. Në pikën 7, shtohet një paragraf, me këtë përmbajtje:
“Zhvendosja e kantierit të prodhimit të materialeve të ndërtimit, pronë e shoqërisë “Grand-Inert”, sh.p.k., Korçë, të fillojë brenda muajit maj 2006 dhe të përfundojë brenda muajit qershor 2006.”.
7. Pas pikës 7 shtohet pika 7/1, me këtë përmbajtje:
“7/1. Zyra e regjistrimit të pasurive të paluajtshme, Korçë, të bëjë çregjistrimin nga regjistrat e pasurive të paluajtshme të pronës “Ndërtesa”, të shoqërisë “Grand-Inert”, sh.p.k., Korçë, sipas tabelës, që i bashkëlidhet këtij vendimi, brenda muajit maj 2006.”.
8. Pika 8 ndryshohet si më poshtë vijon:
“8. Ngarkohen Ministria e Ekonomisë, Tregtisë dhe Energjetikës, KESH sh.a, Tiranë dhe zyra e regjistrimit të pasurive të paluajtshme, Korçë, për zbatimin e këtij vendimi.”.
Ky vendim hyn në fuqi menjëherë dhe botohet në Fletoren Zyrtare.

Kryeministri
Sali Berisha

